ફક્ત પોતાના જીવનની કેડી જ કંડારવી સીમાના પાત્રનું લક્ષ્ય નથી. એ પોતાના હંમેશથી વિપરીત વર્તન અને પોતાની ડાયરીના શબ્દો થકી પોતાના પતિને પોતે જીવેલી પ્રત્યેક એકલવાયી, પીડાદાયક ક્ષણો વિશે અવગત કરાવે છે.. એને પરોક્ષપણે એ મનોમંથન જીવવા મજબૂર કરે છે… એને પોતાની ભૂલનો, દગાનો, વિશ્વાસઘાતનો એહસાસ કરાવે છે. પતિ પાસેથી કંઈ જ નહિ સ્વીકારીને, એના પર કોઈ પણ આક્ષેપ લગાવ્યા વિના ચૂપચાપ ચાલી જવાના સીમાના વર્તનના કારણે પોતાની જ નજરોમાં ક્ષણાર્ધમાં એ એક વગદાર ધનિક વ્યક્તિ, પ્રેમાળ અને કાળજી રાખનાર પતિ, પુત્ર અને પિતામાંથી પોતાની પત્નીને નિરાધાર છોડી દેનાર દુષ્ટ પતિ બનીને રહી જાય છે. બાળકો અને સમાજની નજરોમાં પણ…આ જ કારણે સીમાના પતિને ડર લાગે છે કે બાળકો પણ ક્યારેક સીમાના અસ્તિત્વમાં જ એકાકાર થશે.